મોબાઇલ બાજુ પર મૂકીને વિભાકર ડાઇનિંગ ટેબલ પાસે ગયો. એ ખુરસી પર બેઠો એટલે ગોરધન મહારાજ ઉપમાની પ્લેટ અને દૂધનો ગ્લાસ મૂકી ગયો. નાસ્તો કરતી વખતે મિશ્રાજીના ખૂનીના વિચારોને એણે મગજમાંથી ખંખેરી નાખ્યા. આજે ગોધાવી જવાનું હતું અને ત્યાં જિતુભાને મળવાનું હતું. એ રિટાયર્ડ પોલીસ ઇન્સ્પેક્ટરને કઇ રીતે મનાવી શકાય એ માટે બહુ વિચાર્યા પછી એણે નક્કી કરી લીધું કે પૈસા અને માત્ર પૈસાની વાતને જ મહત્ત્વ આપવું પડશે. એ ત્રણેય ભાઇઓના અંદરોઅંદરના ડખાનું સમાધાન પણ પૈસાથી જ થઇ જશે એવો એને વિશ્વાસ હતો.